Els ciutadans tenen dret a accedir a la informació pública, arxius i registres en els termes i amb les condicions que estableixen la Constitució, la Llei de transparència, accés a la informació pública i bon govern i altres lleis que siguin aplicables.
Els ciutadans tenen dret a accedir als registres i als documents que formin part d'un expedient i estiguin en els arxius administratius, sigui quina sigui la forma d'expressió, gràfica, sonora o en imatge o el tipus de suport material en què figurin, sempre que aquests expedients corresponguin a procediments acabats en la data de la sol·licitud.
L'accés als documents que continguin dades referents a la intimitat de les persones els està reservat; en el supòsit que observin que aquestes dades figuren incompletes o inexactes, poden exigir que siguin rectificades o completades, llevat que figurin en expedients caducats pel transcurs del temps, d'acord amb els terminis màxims que determinin els diferents procediments, dels quals no pugui derivar cap efecte substantiu.
L'accés als documents de caràcter nominatiu que, sense incloure altres dades que pertanyen a la intimitat de les persones, figurin en els procediments d'aplicació del dret, llevat dels de caràcter sancionador o disciplinari, i que, en consideració al seu contingut, es puguin fer valer per a l'exercici dels drets dels ciutadans, el poden exercir, a més dels titulars, tercers que hi acreditin un interès legítim i directe.
L'exercici dels drets que estableixen els apartats anteriors pot ser denegat quan prevalguin raons d'interès públic, per interessos de tercers més dignes de protecció o si així ho disposa una llei; en aquests casos, l'òrgan competent ha de dictar resolució motivada.
El dret d'accés no pot ser exercit respecte als expedients següents:
a ) Els que continguin informació sobre les actuacions del Govern de l'Estat o de les comunitats autònomes, en l'exercici de les seves competències constitucionals no subjectes a dret administratiu.
b ) Els que continguin informació sobre la defensa nacional o la seguretat de l'Estat.
c ) Els tramitats per a la investigació dels delictes si es pot posar en perill la protecció dels drets i les llibertats de tercers o les necessitats de les investigacions que s'estiguin duent a terme.
d ) Els relatius a les matèries protegides pel secret comercial o industrial.
e ) Els relatius a actuacions administratives derivades de la política monetària.
Es regeixen per les seves disposicions específiques:
a ) L'accés als arxius sotmesos a la normativa sobre matèries classificades.
b ) L'accés a documents i expedients que continguin dades sanitàries personals dels pacients.
c ) Els arxius regulats per la legislació del règim electoral.
d ) Els arxius que serveixin a fins exclusivament estadístics dins l'àmbit de la funció estadística pública.
e ) El Registre Civil i el Registre Central de Penats i Rebels i els registres de caràcter públic l'ús dels quals estigui regulat per una llei.
f ) L'accés als documents que hi ha als arxius de les administracions públiques per part de les persones que tinguin la condició de diputat de les Corts Generals, senador, membre d'una assemblea legislativa de comunitat autònoma o d'una corporació local.
g ) La consulta de fons documentals que hi ha als arxius històrics.
El dret d'accés ha de ser exercit pels particulars de manera que no quedi afectada l'eficàcia del funcionament dels serveis públics; amb aquesta finalitat, s'ha de formular una petició individualitzada dels documents que es vulguin consultar, sense que s'hagi de formular, excepte per a la seva consideració amb caràcter potestatiu, cap sol·licitud genèrica sobre una matèria o un conjunt de matèries.
No obstant això, si els sol·licitants són investigadors que acrediten un interès històric, científic o cultural rellevant, se'n pot autoritzar l'accés directe a la consulta dels expedients, sempre que quedi garantida degudament la intimitat de les persones.
El dret d'accés comporta el dret d'obtenir còpies o certificats dels documents l'examen dels quals sigui autoritzat per l'Administració, amb el pagament previ, si s'escau, de les exaccions que estiguin establertes legalment.
Ha de ser objecte de publicació periòdica la relació dels documents que estan en poder de les administracions públiques subjectes a un règim de publicitat especial perquè afecten la col·lectivitat en el seu conjunt i tots els altres que puguin ser objecte de consulta pels particulars.
Han de ser objecte de publicació regular les instruccions i respostes a consultes plantejades pels particulars o altres òrgans administratius que comportin una interpretació del dret positiu o dels procediments vigents a l'efecte que puguin ser al·legades pels particulars en les seves relacions amb l'Administració.